EL Επίσηµη Εφηµερίδα της Ευρωπαϊκής Ένωσης CE 78/216

(2004/C 78 E/0221)

ΓΡΑΠΤΗ ΕΡΩΤΗΣΗ Ε-3058/03

υποβολή: Gabriele Stauner (PPE-DE) προς την Επιτροπή

(17 Οκτωβρίου 2003)

Θέμα: Αντιθέσεις και ασυναρτησίες στις δηλώσεις της OLAF και της Επιτροπής για την υπόθεση Datashop

Στη γραπτή μου ερώτηση Ε-2205/03 (1) είχα ρωτήσει, για ποιο λόγο η Επιτροπή είχε καλέσει τον Μάιο αυτού του έτους την OLAF να συνεχίσει τις έρευνές της στην υπόθεση Planistat/Datashop, παρά το γεγονός ότι ήδη στις 19 Μαρτίου 2003 είχε επιληφθεί του θέματος η Δικαιοσύνη του Παρισιού. Στην απάντησή της, εξηγεί η Επιτροπή ότι η υπόθεση Datashop έχει δύο πτυχές: μία εξωτερική που αφορά τις δραστηριότητες της Pianistai Europe SA, και μία δεύτερη πτυχή η οποία αφορά υπαλλήλους της Κοινότητας.

Η δικογραφία που διαβιβάσθηκε στην Εισαγγελία του Παρισιού στις 19 Μαρτίου 2003 αφορούσε απλά τις εξωτερικές πτυχές της υπόθεσης. Η γαλλική δικαιοσύνη — σύμφωνα με την κ. Schreyer στην απάντησή της εκ μέρους της Επιτροπής στις 22 Σεπτεμβρίου 2003 — δεν ασχολήθηκε με τις εσωτερικές πτυχές της υπόθεσης. Από το σημείωμα που συνέταξε ο διευθυντής της OLAF στις 24 Σεπτεμβρίου 2003 για τον Πρόεδρο της Επιτροπής, μαθαίνω τώρα ότι οι γαλλικές δικαστικές αρχές έχουν στην κατοχή τους και τις εσωτερικές πτυχές της υπόθεσης. (Σελ. 7 του σημειώματος: «The French judicial authorities are in possession of the internal aspects relating to the doings of Community officials.»)

Πώς είναι αυτό δυνατόν, παρ' όλο που, και από το σημείωμα του διευθυντή της OLAF στις 24 Σεπτεμβρίου, προκύπτει ότι η έκθεση της OLAF για τις εν λόγω εσωτερικές πτυχές δεν είχε ακόμη διαβιβασθεί στη γαλλική Δικαιοσύνη («The report on these internal aspects will be sent to the French judicial authorities very shortly.»);

Ποιος, εάν όχι η OLAF, ενημέρωσε τις γαλλικές δικαστικές αρχές ήδη εκ των προτέρω για τις εσωτερικές πτυχές της υποθέσεως;

Από το σημείωμα του διευθυντή της OLAF συνάγεται περαιτέρω το συμπέρασμα, ότι η έρευνα της OLAF για τις εξωτερικές πτυχές της υποθέσεως άρχισαν μόλις στις 18 Μαρτίου 2003 και ότι οι σχετικές πληροφορίες, μόλις μία μέρα αργότερα στις 19 Μαρτίου 2003, είχαν ήδη διαβιβασθεί στη Δικαιοσύνη του Παρισιου. Πώς είναι αυτό δυνατό;

Απάντηση της κ. Schreyer εξ ονόματος της Επιτροπής

(22 Δεκεμβρίου 2003)

Η Επιτροπή θα ήθελε να επισημάνει ότι μόνο η Ευρωπαϊκή Υπηρεσία Καταπολέμησης της Απάτης (OLAF) είναι υπεύθυνη για τις έρευνες που διεξάγει και ότι η OLAF ενημέρωσε την Επιτροπή ότι το υλικό το οποίο έστειλε στην εισαγγελία του Παρισιού στις 19 Μαρτίου 2003 αφορούσε εργολήπτη της γενικής διεύθυνσης της Eurostat και συνεπώς εξωτερική έρευνα.

Βάσει του υλικού που έλαβε στις 19 Μαρτίου 2003, η εισαγγελία του Παρισιού κίνησε δικαστική έρευνα.

Επομένως, η Επιτροπή, ακολουθώντας τη συμβουλή της OLAF, αποφάσισε να υποβάλει καταγγελία κατά του Χ στις 10 Ιουλίου 2003, για να καλύψει όλες τις πιθανές χρηματοοικονομικές ζημιές. Όπως πληροφορείται το Αξιότιμο Μέλος από το υπόμνημα του Διευθυντή της OLAF με ημερομηνία 24 Σεπτεμβρίου 2003, ο εισαγγελέας υπέβαλε αίτηση στον ανακριτή στις 4 Αυγούστου 2003. Στο προαναφερόμενο υπόμνημα, ο διευθυντής της OLAF ανέφερε επίσης ότι η έκθεση σχετικά με τις εσωτερικές πτυχές θα σταλεί στις δικαστικές αρχές της Γαλλίας πολύ σύντομα.

Τα έγγραφα που έστειλε η OLAF στην εισαγγελία του Παρισιού διέπονται από τους κανόνες της εθνικής διαδικασίας και καλύπτονται από το ποινικό δικαστικό απόρρητο; δεν εναπόκειται στην Επιτροπή να τα σχολιάσει.

(1) ΕΕ C 70 Ε της 20.3.2004, σελ. 80.